Predkladacia správa

Zákon č. 96/2002 Z. z. o dohľade nad finančným trhom a  o  zmene a  doplnení niektorých zákonov v   znení zákona č. 43/2004 Z. z.  (ďalej len „zákon o dohľade“) v ustanovení § 4 ods. 1 písm. a) ukladá Úradu pre finančný trh predložiť vláde Slovenskej republiky správu o  činnosti úradu za obdobie predchádzajúceho kalendárneho roka každoročne do 30. júna.

	Správa o činnosti Úradu pre finančný trh za rok 2003 obsahuje zhodnotenie činnosti úradu od 1. januára 2003 do 31. decembra 2003. Predstavuje ucelenú informáciu o organizácii úradu, rozsahu vykonávaných činností a o spôsobe výkonu dohľadu v oblasti kapitálového trhu a poisťovníctva.

	Prvá časť tejto správy poskytuje základné informácie o  úrade, jeho pôsobnosti, orgánoch a organizačnom členení úradu k 31. 12. 2003. Zhodnoteniu povoľovacej činnosti úradu, ako aj výkonu dohľadu na mieste a na diaľku v priebehu roku 2003 sa venuje druhá a tretia časť správy. V nich sú údaje o počte a druhu jednotlivých dohliadaných subjektov, ako aj údaje o počte a druhu rozhodnutí vydaných úradom v rámci povoľovacej činnosti a v rámci výkonu dohľadu. Činnosť rady úradu ako odvolacieho orgánu úradu proti rozhodnutiam úradu vydaným v prvom stupni popisuje štvrtá časť správy. Piata až deviata časť správy prezentujú ďalšie činnosti, ktoré úradu zveril zákon o dohľade, najmä spoluprácu s Ministerstvom financií SR pri tvorbe legislatívy, súčinnosť úradu s inými orgánmi a  organizáciami v Slovenskej republike, ako aj rozsiahle medzinárodné aktivity úradu. Desiata časť správy podáva prehľad o vymáhaných pohľadávkach z neuhradených pokút a súdne vymáhaných neuhradených ročných príspevkov od dohliadaných subjektov finančného trhu. Osobitná časť je venovaná výkonu vnútornej kontroly. V poslednej časti správy je uvedené hodnotenie plnenia úloh úradu v súvislosti s prípravou dohľadu nad starobným dôchodkovým sporením, ako  aj  v súvislosti  s integráciou dohľadu nad finančným trhom v Slovenskej republike.

	V súlade s § 10 ods. 13 písm. d) zákona o dohľade Dozorný výbor Úradu pre finančný trh na svojom zasadnutí dňa 29. 4. 2004 prerokoval Správu o činnosti Úradu pre finančný trh za rok 2003 bez pripomienok. Následne bol materiál v súlade s § 6 ods. 2 písm. e) zákona o dohľade predložený rade úradu.

	Rada Úradu pre finančný trh prerokovala predloženú správu na svojom zasadnutí dňa 12. 5. 2004 a  prijala UZNESENIE Rady Úradu pre finančný trh č. 64/2004, ktorým schválila Správu o činnosti Úradu pre finančný trh za rok 2003 s pripomienkami. Po zapracovaní pripomienok sa správa predkladá na rokovanie vlády Slovenskej republiky.

	Správa nemá dopad na štátny rozpočet ani na zamestnanosť.

	Správa nebola zaslaná na pripomienkové konanie, nakoľko ide o  informatívny materiál, ktorý vláda berie len na vedomie.